Na osnovu člana 46. stav 10. Zakona o upravljanju otpadom („Službeni glasnik RS”, br. 36/09, 88/10 i 14/16)

Ministar poljoprivrede i zaštite životne sredine, donosi

Pravilnik o obrascu Dokumenta o kretanju opasnog otpada, obrascu prethodnog obaveštenja, načinu njegovog dostavljanja i uputstvu za njihovo popunjavanje

Pravilnik je objavljen u "Službenom glasniku RS", br. 17/2017 od 6.3.2017. godine, a stupio je na snagu 14.3.2017.

Član 1.

Ovim pravilnikom propisuje se obrazac Dokumenta o kretanju opasnog otpada, obrazac prethodnog obaveštenja, način njegovog dostavljanja i uputstvo za njihovo popunjavanje.

Odredba stava 1. ovog člana primenjuje se na kretanje opasnog otpada u Republici Srbiji.

Član 2.

Dokument o kretanju opasnog otpada dat je na Obrascu 1 – Dokument o kretanju opasnog otpada, koji je odštampan uz ovaj pravilnik i čini njegov sastavni deo.

Prethodno obaveštenje dato je na Obrascu 2 – Prethodno obaveštenje, koji je odštampan uz ovaj pravilnik i čini njegov sastavni deo.

Član 3.

Obrazac Dokumenta o kretanju opasnog otpada iz člana 2. stav 1. ovog pravilnika dostavlja se Agenciji za zaštitu životne sredine (u daljem: Agencija), u elektronskom obliku, unosom podataka u informacioni sistem Nacionalnog registra izvora zagađivanja, najkasnije 15 dana od završetka kretanja otpada sa finalnim, dopunjenim podacima o otpadu, u skladu sa zakonom kojim se uređuje zaštita podataka o ličnosti.

Obrazac prethodnog obaveštenja iz člana 2. stav 2. ovog pravilnika dostavlja se ministarstvu nadležnom za poslove životne sredine (u daljem tekstu: ministarstvo) i Agenciji, u elektronskom obliku, unosom podataka u informacioni sistem Nacionalnog registra izvora zagađivanja najmanje 48 sati pre započinjanja kretanja sa podacima o otpadu, u skladu zakonom kojim se uređuje zaštita podataka o ličnosti.

Kompletno overen i potpisan Dokument o kretanju otpada primalac opasnog otpada dostavlja i na poštansku adresu ministarstva i Agencije, u skladu sa zakonom kojim se uređuje upravljanje otpadom.

Član 4.

Uputstvo za popunjavanje prethodnog obaveštenja i Dokumenta o kretanju opasnog otpada, dato je u Prilogu – Uputstvo za popunjavanje prethodnog obaveštenja i Dokumenta o kretanju opasnog otpada, koji je odštampan uz ovaj pravilnik i čini njegov sastavni deo.

Član 5.

Danom stupanja na snagu ovog pravilnika prestaje da važi Pravilnik o obrascu Dokumenta o kretanju opasnog otpada i uputstvu za njegovo popunjavanje („Službeni glasnik RS”, broj 114/13).

Član 6.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

Broj 110-00-266/2016-09

U Beogradu, 13. februara 2017. godine

Ministar,

**Branislav Nedimović**, s.r.

***NAPOMENA REDAKCIJE:*** *Obrasce u PDF formatu možete preuzeti klikom na sledeći link:*

**Obrasci**